PRIMER FORMULACIJE SLUČAJA
Materijal prilagođen za studente KBT

Podaci o klijentu
Klijent S. G. star 41 godinu, živi u Novom Sadu. Oženjen je, u skladnom braku, ima dvoje dece
uzrasta 8 i 2 godine. Ekonomista po struci (VSS), zaposlen u privatnoj firmi kao komercijalista.
Solidnog materijalnog stanja.
Prvi put se javlja psihologu, po preporuci porodičnog lekara i nagovoru supruge. Negira postojanje
ranijih somatskih tegoba i ozbiljnijih bolesti, kao i postojanje psihijatrijskih bolesti u široj porodici.

Relevantni testovni podaci
Prema primenjenom inventaru ličnosti MMPI-202, reč je o klijentu sa neurotskim tegobama,
hipersenzitivnom strukturom ličnosti, sklonoj prenošenju psihičke napetosti na somatski nivo. Postoji
tendencija ispitanika ka preuzimanju velikog broja aktivnosti. Prisutni su indikatori agresivnosti, ali
nema indikatora devijantnog ponašanja.

Formulacija problema
Klijent se obraća za pomoć u stanju izražene napetosti sa pratećim somatskim tegobama (umor,
nesanica, gastrointestinalni problemi) i kognitivnim smetnjama (dekoncetrisanost, mentalni zamor).
Aktuelno je zabrinut povodom mogućnosti da će ostati bez posla koji mu finansijski i lično mnogo
znači.
Precipitirajući događaj (neposredni povod da se obrati terapeutu) jeste pisana opomena šefa da
mora da koriguje svoje „drsko ponašanje” jer će u protivnom ostati bez posla.
Klijent ima problema sa besom koji najčešće potiskuje ili izražava u formi pasivno-agresivnog
ponašanja (durenje, prikrivena oponencija, odlaganje aktivnosti). Ima retke izlive besa (isključivo
u formi verbalne agresije), posle čega je prisutno osećanje krivice i ponovo pasivno ponašanje u
situacijama kada nadređeni iskazuju neopravdane ili teško izvodljive radne zahteve.
Na početku tretmana klijent nema uvid u povezanost somatskih tegoba s emocionalnim stanjem.
Doživljaj samopoštovanja gradi na osnovu svojih sposobnosti. Klijent nema uvid u to da sebe
uslovno vrednuje (ocenjuje svoju „vrednost” na osnovu postignuća, uspeha i potvrde drugih ljudi).
U odnosu na sebe, klijent zahteva da po svaku cenu očuva poštovanje okoline, a od drugih (u cilju
očuvanja samopoštovanja) da ne dovode u sumnju njegove kvalitete i sposobnosti. Klijent zahteva
od drugih da ga tretiraju pravedno, fer („pošteno”) i „onako kako ja to zaslužujem” i reaguje besom
u situacijama kada procenjuje da se ljudi iz okoline ne ponašaju korektno ili mu ne iskazuju priznanje
za zasluge.
Bazično iracionalno uverenje klijenta (izraženo u različitim formama: neophodno mi je, ne mogu da
podnesem, užasno je ) je Drugi ljudi me moraju tretirati pravedno i fer.
Klijent ima tendenciju da izbegava situacije u kojima postoji mogućnost da će ga neko kvalifikovati
kao manje vrednog i sposobnog. Njegovo uverenje je: Ne smem sebe izložiti situacijama u kojima
postoji opasnost narušavanja mog ugleda (samopoštovanja).

Plan tretmana
Inicijalno raditi na redukovanju tenzije i podupiranju ponašanja koji su u funkciji očuvanja radnog
mesta. Neophodno je razvijati klijentovu spremnosti za promenu kroz pobuđivanje nade da je
promena moguća i kontinuirano razvijati intrizičnu motivaciju.
Rad na centralnom iracionalnom uverenju potrebno je organizovati kroz što veći broj konkretnih
emocionalnih epizoda, s obzirom na otežane sposobnosti klijenta da racionalno uverenje generalizuje
na veći broj situacija.
Sprovesti što veći broj raznorodnih vežbi i bihejvioralnih zadataka u kojima će klijent moći da praktikuje
racionalnu alternativnu i demonstrira veći stepen tolerancije u odnosu na ponašanja drugih ljudi.
Raditi na razvijanju asertivnog ponašanja u situacijama kada klijent na socijalno prihvatljiv način ima
potrebu da brani svoja prava, bez upadanja u agresiju ili pasivnog povlačenja. U perspektivi uključiti
klijenta u grupni trening asertivnosti.
Susrete organizovati jednom sedmično.

Podaci o suicidalnom ili homicidalnom ponašanju ili namerama
Nema podataka u prilog postojanja takvih ponašanja i namera.

[bookmark: _GoBack]Predviđeni otpori
Klijent dolazi na tretman po nagovoru svoje supruge, te se početni otpori iskazuju u vidu sumnje
u efikasnost tretmana i odbijanje uloge „pacijenta”. Taj otpor je u prvoj seansi u značajnoj meri
redukovan tako što je terapijski tretman klijentu redefinisan u proces otklanjanja emocionalnih
blokada, na šta je klijent pozitivno reagovao. Otpor prema terapiji je u narednih nekoliko seansi
zadržan u vidu neizvršavanja domaćih zadataka.
Tokom tretmana uočavaju se otpori uzrokovani stidom od otkrivanja i izlaganja sopstvenih
nesavršenosti.
Primarni terapijski otpor odnosi se na zahtev klijenta da se mora promeniti brzo, jer bi u protivnom
to bio dokaz njegove neuspešnosti.
Očekivani otpor odnosi se na zahtev klijenta da sredina obezbedi neremeteće uslove za promenu
(jer drugi ljudi moraju da cene njegove napore da se menja).

Snage i prednosti klijenta (procena racionalnog domena)
Klijent ima odlične intelektualne potencijale, dobro reaguje na psihoedukativne komponente REBT i
ponaša se kao „ambiciozan đak”: brzo usvaja glavne pojmove i principe psihoterapije, čita ponuđenu
literaturu, koncentrisan je i aktivan tokom seanse. Visoki kognitivni kapaciteti i verbalne sposobnosti
pogoduju dinamičnom tempu terapije i generalizaciji veština. Klijent je savestan i marljiv, pa se tako
ponaša i u terapiji.
Klijent ima podršku okoline, mogućnosti da dolazi na psihoterapiju i želju za progresom generalno.
U životnoj istoriji vidimo da je mnogo toga ostvario isključivo svojim trudom i zalaganjem i da je
veoma odgovaran. Klijent je direktan, racionalan i odgovara mu otvoren i jasan pristup. Dobro
reaguje na humor.

